Άντζελα Δημητρίου

Βιογραφία

Το πραγματικό της όνομα είναι Αγγελική Κιουρτσάκη. Γεννήθηκε στο Περιστέρι Αττικής στις 14 Αυγούστου του 1954.  Η έλλειψη χρηματικών πόρων την οδήγησε να εργαστεί από πολύ νεαρή ηλικία. Μάλιστα μία από τις πρώτες της δουλειές ήταν σε μεγάλη κλωστοϋφαντουργία της εποχής.  Το 1968 στα 14 της ανεβαίνει για πρώτη φορά στο πάλκο όταν την άκουσε ένας ατζέντης ο οποίος τότε προωθούσε μία τραγουδίστρια. Το 1970  εμφανίζεται στο μαγαζί ΒΗΤΑ ΒΗΤΑ και έτσι ξεκινάει την καριέρα της,ενώ το 1972 αλλάζει το όνομα της σε Άντζελα Δημητρίου.Το 1974 συνεργάζεται με τους Στράτο Διονυσίου, Πόλυ Πάνου, Ρίτα Σακελλαρίου, Λίτσα Διαμάντη, Μανώλη Αγγελόπουλο και άλλους. Πρέπει να σημειωθεί ότι αυτός που πίστεψε στο ταλέντο της Άντζελας Δημητρίου ήταν ο Βασίλης Τσιτσάνης με τον οποίο συνεργάστηκε το 1976 και 1977 στο μαγαζί χάραμα ενώ το 1976 γνωρίζει την Κατερίνα Στανίση με την οποία και συνεργάστηκε. Στη Θεσσαλονίκη πηγαίνει το 1978 όταν την ακούει ένας διευθυντής δισκογραφικής εταιρίας (VASIPAP) και της προτείνει να κάνει την δική της δισκογραφική δουλειά. Αμέσως το 1978 ηχογραφεί το πρώτο της δισκάκι, το 1979 το δεύτερο ενώ το 1980 συμμετείχε στο Φεστιβάλ Θεσσαλονίκης με το τραγούδι "Ας ήταν να μπορώ" του Μιχάλη Αρχοντίδη που όμως δεν διακρίθηκε. Ο τρίτος της προσωπικός δίσκος με τίτλο Γιατί να 'ρθείς αργά (1980) σημείωσε μεγάλη εμπορική επιτυχία, πουλώντας 50.000 αντίτυπα, ενώ το 1982 υπέγραψε το πρώτο της συμβόλαιο με την CBS, νυν Sony Music. Τον Μάρτιο του 2004 υπέγραψε κι άλλο συμβόλαια με την Alpha Records.
Η πορεία της στο τραγούδι συνεχίζεται έως σήμερα, έχοντας ήδη συνεργαστεί με συνθέτες όπως ο Χρήστος Νικολόπουλος, Σταμάτης Σπανουδάκης, Λάκης Παπαδόπουλος, Φοίβος και άλλοι. Έχει τραγουδήσει μαζί με την Άννα Βίσση, την Κατερίνα Στανίση, την Ρίτα Σακελλαρίου, τη Βίκυ Μοσχολιού, τον Βασίλη Καρρά, [Γιώργο Μαργαρίτη, Σταμάτη Γονίδη, Ζαφείρη Μελά, Λευτέρη Πανταζή και άλλους. Στην διάρκεια της καριέρας της έχει αναδείξει μεγάλα ονόματα της μουσικής σκηνής όπως Νότης Σφακιανάκης, Κατερίνα Κούκα, Γιώργος Αλκαίος, Βαλάντης και άλλοι.
Μέχρι στιγμής έχει κάνει 39 δίσκους από τους οποίους οι 30 είναι χρυσοί και 24 πλατινένιοι ενώ οι περισσότεροι έχουν γνωρίσει μεγάλη εμπορική επιτυχία, μερικοί από αυτούς στην Αραβία και στη Τουρκία. Ο δίσκος "Μη μας αγαπάς" έγινε 6 φορές πλατινένιος και το τραγούδι "Μαργαρίτες" ήταν για 6 εβδομάδες στην πρώτη θέση στο top 10 Turkish Academy και το ζεϊμπέκικο "Είναι κάτι χαρακτήρες" ήταν στην τρίτη θέση. Ο δίσκος πούλησε πάνω από 70.000 αντίτυπα στην Ελλάδα ενώ στη Τουρκία οι πωλήσεις φτάνουν τις 500.000.Στην Αραβία ο δίσκος έγινε 4 φορές πλατινένιος έχοντας φτάσει 200.000 πωλήσεις.Το 1998 ο δίσκος "100%" πούλησε στην Ελλάδα 60.000 αντίτυπα ενώ στην Τουρκία 150.000.Το 1999 ο δίσκος Κάνε στην άκρη έγινε 5 φορές πλατινένιος στην Τουρκία πουλώντας 450.000 αντίτυπα και στην Αραβία πάνω από 100.000. Την ίδια χρόνια κυκλοφορεί το "Μαργαρίτες" στα αραβικά και το αποτέλεσμα είναι πάλι να γίνει πολλές φορές πλατινένιο πουλώντας 400.000 αντίτυπα στην Αραβία. Το 2000 ο δίσκος "Μαύρη λίστα" φτάνει στην Τουρκία πάνω από 100.000 πωλήσεις ενώ στην Ελλάδα 60.000 και έγινε 3 φορές πλατινένιο ενώ τα τραγούδια που αγαπήθηκαν ήταν το "Μαύρη λίστα" και το "έλα έλα" που αργότερα το ηχογράφησε και στα τούρκικα. 
Συνολικά, η Άντζελα Δημητρίου έχει πουλήσει πάνω από 2.500.000 δίσκους στο εξωτερικό, ενώ στην Ελλάδα και Κύπρο οι πωλήσεις δίσκων έχουν φτάσει στο 1.300.000 και έχει διακριθεί ως μία από τις πιο εμπορικές τραγουδίστριες των τελευταίων 50 χρόνων. Τον Μάρτιο του 2010 η εκπομπή του Alpha "Chart Show Your Countdown" την κατέταξε ανάμεσα στις 10 δημοφιλέστερες Ελληνίδες τραγουδίστριες των τελευταίων 50 χρόνων στην Ελλάδα. Κυρίως έχει γνωρίσει επιτυχία στο χώρο του λαϊκού τραγουδιού και ιδιαίτερα του ζεϊμπέκικου, διότι σύμφωνα με τους δίσκους η Άντζελα Δημητρίου έχει ερμηνεύσει πάνω από 200 ζεϊμπέκικα. Ανάμεσα στις μεγαλύτερες λαϊκές επιτυχίες της, συγκαταλέγονται τα τραγούδια: «Ποια θυσία» (1985), «Δυο φωνές» (1986), «Οι χωρισμένοι» (1986), «Φωτιά στα Σαββατόβραδα» (1988), «Ουρανέ» (1990), «Σε νίκησα ζωή» (1991), «Κλείσε φώτα, κλείσε μάτια» (1993), «Γυναίκα εγώ» (1995), «Μαργαρίτες» (1996), «Δεν είσαι τίποτα» (1998), 100% (1998), «Κάνε στην άκρη» (1999) και πολλά ακόμα.
Κατά καιρούς πάντως, έχει ερμηνεύσει και τραγούδια από άλλα είδη μουσικής, που έχουν επίσης γνωρίσει επιτυχία. Ανάμεσα στις επιτυχίες της σε μουσική με δυτικό ρυθμό, συγκαταλέγονται τα τραγούδια: «Ήθελα να 'ξερα δεν ντρέπεσαι» (1989), «Εσύ τι λες» (1990), «Δεν πάει άλλο» (1991), «Πείσε με» (1992), «Φταίει ο έρωτας» (1993), «Φτάνει» (1994), «Με καις» (1995), «Είσαι η αγάπη μου» (1996), «Ακατοίκητες οι νύχτες» (1998), «Μαύρη λίστα» (2000), καθώς και τραγούδια τύπου λάτιν όπως τα «Εξαιρούνται» (1991) και «Αγκαλιαζόμαστε» (1992), το αναγεννησιακού ρυθμού «Κόκκινο της φωτιάς» (1992) και πολλά ακόμα.
Συμμετείχε επίσης στα προκριματικά του Διαγωνισμού της Eurovision του 1988 για την εκπροσώπηση της Ελλάδας με το τραγούδι «Αν» καταλαμβάνοντας την δεύτερη θέση μετά την Αφροδίτη Φρυδά με το τραγούδι "κλόουν".
Το 2013 η Άντζελα Δημητρίου έκανε δυναμική επανεμφάνιση στη δισκογραφία με το αλμπουμ "come back" που κυκλοφόρησε από την εφημερίδα Εσπρέσσο και έφτασε τις 200.000 πωλήσεις.